Հյուսիսային Կորեայից բխող միջուկային վտանգը կկասեցվի
Հյուսիսային Կորեայում իրենց առաջնորդի ծննդյան օրը որպես ազգային տոն են նշում եւ պատրաստվում դրա առթիվ միջուկային զենքի նոր փորձերարկումներ կատարել, մինչդեռ Վաշինգտոնը կոչ է անում զերծ մնալ նման սադրանքներից:
Հյուսիսային Կորեան ի պատասխան ամերիկյան կողմի հայտարարությունների, ասել է, որ Փհենյանում ձեռքերը ծալած չեն նստելու. «Մենք արդեն իսկ հզոր միջուկային զենք ունենք մեր ձեռքում եւ անշուշտ մենք մեր ձեռքերը ծալած չենք նստելու»: Հյուսիսային Կորեայի փոխարտգործնախարար Հանգ Սոնգ Ռյոլը մեղադրել է ԱՄՆ-ի նախագահին ագրեսիվ դիրքորոշում ունենալու մեջ: Հիշեցնենք, որ նախագահ Դոնալդ Թրամփը հայտարարել էր, որ Փհենյանի կողմից միջուկային զենքի չտարածման միջազգային պայմանագրերի խախտումն անընդունելի է. «Հյուսիսային Կորեան խնդիր է, խնդիր, որը մենք կլուծենք»: Թրամփը նշել է նաեւ, որ Չինաստանը «մեծ ջանքեր է գործադրում» Հյուսիսային Կորեայի ճգնաժամի կարգավորման շուրջ: Վերջին օրերի ընթացքում մասնավորապես չինական կողմը որպես ճնշման միջոց հրաժարվել է Հյուսիսային Կորեայից մի շարք ապրանքներ գնել: Վաշինգտոնը սակայն պատրաստ է կարգավորել Հյուսիսային Կորեայի ճգնաժամն առանց Չինաստանի, ավելացրել է Դոնալդ Թրամփը: Ամերիկյան մեկ ավիակիր ու եւս մի քանի ռազմանավ, այդ թվում երեք հրթիռների կործանիչ Կորեական թերակղզի են ուղեւորվել: Պենտագոնի ղեկավար Ջեյմս Մեթիսն ասել է, որ Միացյալ Նահանգները սերտ համագործակցում է միջազգային գործընկերների հետ Հյուսիսային Կորեայից բխող միջուկային վտանգը կասեցնելու ուղղությամբ, սակայն, Փհենյանում պետք է հիշեն. «Հյուսիսային Կորեան պետք է փոխի իր պահվածքը»: